
Priedas Nr. 2

LIETUVAI PRITAIKYTŲ PIEVŲ DRUGIŲ INDEKSO SKAIČIAVIMO METODIKOS IR APDULKINTOJŲ ĮVAIROVĖS BEI POPULIACIJŲ STEBĖSENOS PROGRAMOS, ĮGYVENDINANT REGLAMENTO (ES) 2024/1991 NUOSTATAS, PARENGIMO

TECHNINĖ SPECIFIKACIJA (PROJEKTAS)

1. Paslaugų trumpas aprašymas.
Europos Parlamento ir Tarybos reglamentas (ES) 2024/1991 dėl gamtos atkūrimo (toliau – Reglamentas) yra priimtas 2024 m. birželio 24 d. Vadovaujantis Reglamento 11 straipsniu „Žemės ūkio ekosistemų atkūrimas“, ES valstybės narės įpareigojamos kasmet vykdyti pievų drugių monitoringą ir skaičiuoti žemės ūkio ekosistemų rodiklį – pievų drugių indeksą bei vykdyti apdulkintojų įvairovės bei populiacijų stebėseną. Reglamento 11 straipsnio 2 dalyje nurodyta, kad pievų drugių indekso skaičiavimas turi būti matuojamas laikotarpiu nuo 2024 m. rugpjūčio 18 d. iki 2030 m. gruodžio 31 d. (vėliau – kas šešerius metus). Lietuva šiuo metu neturi parengtos pievų drugių indekso skaičiavimo metodikos, todėl ją būtina parengti vadovaujantis Reglamento IV priede nurodytais reikalavimais  ir lauko darbus pradėti nuo 2026 m. drugių sezono pradžios. 
Vadovaujantis Reglamento 10 straipsnio „Apdulkintojų populiacijų atkūrimas“ 2 dalimi, antrame 2025 m. pusmetyje ES lygiu bus priimtas teisės aktas, nustatantis bendrą visai Europos Sąjungai moksliškai pagrįstą apdulkintojų įvairovės ir apdulkintojų populiacijų stebėsenos metodiką, kurią 2026 m. ES valstybės narės, įskaitant Lietuvą, turės adaptuoti (parengti šaliai pritaikytą apdulkintojų įvairovės bei populiacijų stebėsenos programą) ir taikyti savo teritorijoje nuo 2027 m. vykdant apdulkintojų monitoringą. 
Vadovaujantis Europos Komisijos pateiktu deleguotojo reglamento dėl bendros apdulkintojų monitoringo metodikos projektu ir taupant žmogiškuosius bei finansinius išteklius, pagal šią techninę specifikaciją rengiamoje Lietuvai pritaikytoje pievų drugių indekso skaičiavimo metodikoje ir apdulkintojų įvairovės bei populiacijų stebėsenos programoje numatytos stebėjimo vietos (taškai, transektos) turi kiek galima labiau persidengti, kad ateityje atliekant pievų drugių monitoringą ir bendrąjį apdulkintojų monitoringą kuo daugiau lauko darbų būtų atliekama vienu metu. Siektina, kad kuo daugiau stebėjimo vietų, transektų sutaptų arba būtų tuose pačiuose kvadratuose.
Pievų drugių indekso skaičiavimo metodika turi būti parengta iki 2026 m. kovo mėn., nes pagal ją bus planuojama vykdyti lauko darbus 2026 m. vėlyvą pavasarį. 
Apdulkintojų įvairovės bei populiacijų stebėsenos programa turi būti parengta iki 2026 m.  spalio mėn. 16 d., nes pagal ją  planuojama pradėti vykdyti lauko darbus 2027 m. pavasarį. 
Neįgyvendinus Reglamento nuostatų, Europos Komisija gali pradėti ES teisės pažeidimo procedūras Lietuvai.

2. Paslaugų tikslas. Metodikos ir programos parengimo tikslas: 
2.1. parengti Lietuvai pritaikytą ir adaptuotą žemės ūkio ekosistemų rodiklio – pievų drugių indekso – skaičiavimo metodiką (toliau – Pievų drugių indekso programa);
2.2. vadovaujantis bendra visai ES moksliškai pagrįsta ir patvirtinta apdulkintojų įvairovės bei apdulkintojų populiacijų stebėsenos metodika, parengti šaliai pritaikytą apdulkintojų įvairovės bei populiacijų stebėsenos programą (toliau – Apdulkintojų stebėsenos programa). 

3. Reikalavimai paslaugų atlikimui. 
3.1. Vadovaudamasis Reglamento 11 straipsnio „Žemės ūkio ekosistemų atkūrimas“ 2 dalimi ir IV priedu, Vykdytojas turi parengti Lietuvai pritaikytą Pievų drugių indekso programą (parengtas Lietuvai priimtiniausios pievų drugių monitoringo ir indekso skaičiavimo principinės schemos aprašas, Lietuvai adaptuotas pievų drugių indekso skaičiavimo aprašas, skirtas monitoringo dalyviams, stebėjimų vietų sąrašas). Metodika rengiama vadovaujantis organizacijos „Butterfly Conservation Europe“ parengta technine ataskaita (Van Swaay, C.A.M, „Assessing Butterflies in Europe – Butterfly Indicators 1990–2018“, „Butterfly Conservation Europe“, 2020).
3.2. Vadovaudamasis Reglamento 10 straipsniu, Vykdytojas turi parengti Lietuvai pritaikytą Apdulkintojų stebėsenos programą (parengtas Lietuvai priimtiniausios apdulkintojų įvairovės bei populiacijų stebėsenos principinės schemos aprašas, Lietuvai adaptuotas apdulkintojų įvairovės bei populiacijų stebėsenos aprašas, skirtas monitoringo dalyviams, stebėjimų vietų sąrašas). Programa rengiama vadovaujantis ES lygiu priimtu teisės aktu, nustatančiu bendrą visai Europos Sąjungai moksliškai pagrįstą apdulkintojų įvairovės ir apdulkintojų populiacijų stebėsenos metodiką.
3.3. Lietuvai pritaikytoje  Pievų drugių indekso programoje ir  Apdulkintojų stebėsenos programoje turi būti:
3.3.1. atrinkti Lietuvai priimtiniausi stebėsenos schemos komponentai: monitoringo vykdymo kvadratai, juose tinkamose vietose numatyti stebėjimo taškai ir transektos; monitoringo vietos parenkamos naudojant geoinformacines technologijas, naudojantis Saugomų rūšių informacinės sistemos (SRIS), Biomon duomenų bazės ir kitų šaltinių medžiagą, esant poreikiui nuvykstant vietovės vertinimui į vietą; parengta stebėjimo kvadratų parinkimo koncepcija suderinama su Užsakovu, tik po to parenkamos konkrečios vietos;
3.3.2. pateiktas pievų drugių, kurių indeksas skaičiuojamas, sąrašas;
3.3.3. pateikta informacija apie tyrimo objektus (nuorodos į paruoštus Europinius identifikavimo raktus, svetaines, skirtas atskiroms vabzdžių grupėms ar pan.); 
3.3.4. aprašyta stebėjimo procedūra; 
3.3.5. aprašytas duomenų registravimas, perdavimas numatant duomenų ir siektinų rezultatų panaudojimo tikslą, būdus, analizės galimybes atsižvelgiant į žemės ūkio veiklas;
3.3.6. aprašytas monitoringo laikas ir trukmė;
3.3.7. aprašytos tinkamos stebėjimo sąlygos: oro temperatūra, debesuotumas, vėjo greitis;
3.3.8. aprašytas monitoringo laikotarpis;
3.3.9. nurodytos ir aprašytos duomenų rinkimui reikalingos priemonės;
3.3.10. pateikta trumpa kitose valstybėse (mažiausiai trijose) vykdomų panašių veiklų gerosios patirties apžvalga.
3.3.11. paskaičiuotas biudžetas, kiek lėšų reikalautų pievų drugių monitoringo kasmetinis vykdymas ir pievų drugių indekso skaičiavimas, apdulkintojų įvairovės bei populiacijų monitoringo vykdymas, kiek tam reiktų žmogiškųjų išteklių, priemonių (paskaičiuojant entomologinių tinklelių pirkimo, ES standarto naktinių drugių gaudyklių gamybos/pirkimo išlaidas ir šių bei  kitų reikalingų priemonių kiekius), identifikuotas lauko darbams atlikti reikalingas mokymų poreikis.
3.4. Vykdytojas parengia ir (arba) adaptuoja pievų drugių indekso ir apdulkintojų monitoringo lauko darbų anketą (-as) (projektą), skirtą patogiam duomenų rinkimui mobiliaisiais įrenginiais, su georeferencinių duomenų registravimo galimybe. Esant galimybei, gali būti pasiūlyta naudoti esamą platformą ar programėlę, atitinkančią šiuos funkcinius reikalavimus.
3.5. Vykdytojas parengia pievų drugių indekso ir apdulkintojų monitoringo kvadratų, transektų ir taškų schemas geografinės informacijos sistemoms (GIS) tinkamu skaitmeniniu formatu (pvz., .shp, .geojson, .gml), numato automatinius duomenų apdorojimo ir skaičiavimo algoritmus bei duomenų kaupimo platformą (BIIP, BIOMON ir pan.). Lauko darbų metu paaiškėjus, kad pievų drugių indekso skaičiavimo transektos nėra tinkamos arba nustačius kitus esminius jų trūkumus, šių transektų vietą Vykdytojas turi pakoreguoti iki šios specifikacijos 5.3.2. papunktyje numatyto termino pabaigos.
3.6. Vykdytojas pagal galimybe pateikia pievų drugių rūšių, kurių indeksas bus skaičiuojamas, 2022–2025 m. jau surinktą paplitimo informaciją geografinės informacijos sistemoms (GIS) tinkamu skaitmeniniu formatu (pvz., .shp, .geojson, .gml), duomenis apie saugomas rūšis suveda į saugomų rūšių informacinę sistemą (SRIS).

4. Paslaugų pateikimas:
[bookmark: _Hlk134094572]4.1. Informacija turi būti PDF A4 formatu, 12 (dvylika) šriftu, tarpai tarp eilučių „single“, kartografinė medžiaga pateikiama ir geografinės informacijos sistemoms (GIS) tinkamu skaitmeniniu formatu.
4.2. Vykdytojas turi paskirti kvalifikaciją atitinkantį paslaugų vykdymo koordinatorių-vadovą, kuris bus atsakingas už sutartinių įsipareigojimų vykdymą ir bendravimą su Užsakovu, taip pat koordinatorių-vadovą pavaduojantį asmenį bei drugių ir kitų apdulkintojų, geoinformacinių technologijų sričių specialistus. 

5. Paslaugų atlikimo terminai:
5.1. Pasirašius sutartį su Užsakovu, Vykdytojas per 10 d. d. surengia pasitarimą dėl vykdomos užduoties parengiamųjų darbų, vykdymo plano. 
5.2. Pagal šioje techninėje specifikacijoje nustatytus reikalavimus parengęs pirminį pievų drugių indekso skaičiavimo metodikos projektą, bet ne vėliau kaip iki 2026 m. sausio 15 d., Vykdytojas darbo tvarka pristato Užsakovui, kuris per 10 d. d. pateikia pastabas. 
5.2.1. Pagal Užsakovo pastabas pataisytą metodiką Vykdytojas teikia pastaboms Valstybinei saugomų teritorijų tarnybai prie Aplinkos ministerijos, Žemės ūkio ministerijai, T. Ivanausko zoologijos muziejui, kitiems Užsakovo nurodytiems specialistams.  
5.2.2. Vykdytojas pilnai pataisytą ir parengtą medžiagą suderinimui Užsakovui pateikia ne vėliau kaip iki 2026 m. kovo 1 d. Užsakovas per 5 d. d. pateikia galutines pastabas (jei tokių yra) Vykdytojui. 
5.3. Pagal šioje techninėje specifikacijoje nustatytus reikalavimus parengęs pirminį apdulkintojų įvairovės bei populiacijų stebėsenos programos projektą, bet ne vėliau kaip iki 2026 m. balandžio 30 d., Vykdytojas darbo tvarka pristato Užsakovui, kuris per 10 d. d. pateikia pastabas. 
5.3.1. Pagal Užsakovo pastabas pataisytą programą Vykdytojas teikia pastaboms Valstybinei saugomų teritorijų tarnybai prie Aplinkos ministerijos, Žemės ūkio ministerijai, T. Ivanausko zoologijos muziejui, kitiems Užsakovo nurodytiems specialistams.  
5.3.2. Vykdytojas pilnai pataisytą ir parengtą medžiagą suderinimui Užsakovui pateikia ne vėliau kaip iki 2026 m. spalio 16 d. Užsakovas per 5 d. d. pateikia galutines pastabas (jei tokių yra) Vykdytojui. 
5.5. Galutiniai paslaugų atlikimo terminai: iki 2026 m. kovo 1 d. Vykdytojas pateikia Užsakovui galutinę pievų drugių indekso skaičiavimo metodiką, o iki 2026 m. spalio 16 d. – apdulkintojų įvairovės bei populiacijų stebėsenos programą, kurios laikomos pirkimo rezultatu pasirašius paslaugų perdavimo-priėmimo aktą.

6. Apmokėjimas už paslaugas:
6.1. Tarpinis mokėjimas: 2026 m. balandžio 30 d. – 20 proc. sutarties sumos dydžio (Vykdytojui įgyvendinus šios specifikacijos 5.2.2. papunktyje numatytus darbus).
6.2. Galutinis mokėjimas: 2026 m. spalio 16 d. – 50 proc. sutarties sumos dydžio (Vykdytojui įgyvendinus šios specifikacijos 5.3.2. papunktyje numatytus darbus).
_____________________________
